CELEX: 62016TN0649
Language: el
Date: 2016-09-12 00:00:00
Title: Υπόθεση T-649/16: Προσφυγή της 12ης Σεπτεμβρίου 2016 — Bernaldo de Quirós κατά Επιτροπής

31.10.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 402/57
            
         Προσφυγή της 12ης Σεπτεμβρίου 2016 — Bernaldo de Quirós κατά Επιτροπής
   (Υπόθεση T-649/16)
   (2016/C 402/67)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Belén Bernaldo de Quirós (Βρυξέλλες, Βέλγιο) (εκπρόσωποι: T. Bontinck και A. Guillerme, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση που εξέδωσε, με την ιδιότητά της ως ΑΔΑ, η Γενική Διευθύντρια της ΓΔ «Εκπαίδευση και Πολιτισμός» της Ευρωπαϊκής Επιτροπής, στις 30 Νοεμβρίου 2015, για τη μετακίνηση της κ. Bernaldo de Quirós από τη θέση προϊσταμένου της μονάδας «Υπηρεσία ασκουμένων» EAC.C.4 στη θέση συμβούλου εκσυγχρονισμού της εκπαιδεύσεως DG EAC.B·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Με τον πρώτο λόγο ακυρώσεως προβάλλεται πρόδηλη πλάνη εκτιμήσεως και κατάχρηση εξουσίας.
               
                           —
                        
                        
                           Η προσφεύγουσα υποστηρίζει ότι η προσβαλλόμενη απόφαση πάσχει πρόδηλη πλάνη εκτιμήσεως όσον αφορά, αφενός, το συμφέρον της υπηρεσίας και, αφετέρου, την ισοτιμία των θέσεων εργασίας. Προβάλλει ότι η τοποθέτησή της στη θέση συμβούλου εκσυγχρονισμού της εκπαιδεύσεως δεν δικαιολογείται από το συμφέρον της υπηρεσίας, αλλά από την πρόθεση των ιεραρχικώς ανωτέρων να την απομονώσουν επαγγελματικά και να της επιβάλουν προκαταβολικώς πειθαρχική κύρωση. Κατά την προσφεύγουσα, η προσβαλλόμενη απόφαση εκδόθηκε επίσης κατά κατάχρηση εξουσίας, καθόσον η τοποθέτησή της στη θέση αυτή αντιβαίνει και στο συμφέρον της υπηρεσίας, λαμβανομένων υπόψη των ικανοτήτων της και της ανάγκης πληρώσεως κενών θέσεων προϊσταμένων στη ΓΔ Εκπαίδευσης και Πολιτισμού (DG EAC).
                        
                     
                           —
                        
                        
                           Η προσφεύγουσα υποστηρίζει επίσης ότι η τοποθέτησή της σε νέα θέση παραβιάζει την αρχή της ισοτιμίας των θέσεων εργασίας. Ειδικότερα, τα νέα καθήκοντα που της ανατέθηκαν είναι ως προς τη φύση, τη σημασία και την έκτασή τους κατώτερα εκείνων που ανατίθενται σε συμβούλους με βαθμό AD13. Επιπλέον, η θέση εργασίας δεν καλύπτει πραγματική ανάγκη της υπηρεσίας, όπως επιτάσσει το άρθρο 2 της αποφάσεως C(2008)5029/2.
                        
                     
         
               2.
            
            
               Με τον δεύτερο λόγο ακυρώσεως προβάλλεται προσβολή του δικαιώματος ακροάσεως καθώς και παράβαση του καθήκοντος μέριμνας της διοικήσεως.
               
                           —
                        
                        
                           Η προσφεύγουσα υποστηρίζει ότι η έκδοση της αποφάσεως για τοποθέτησή της σε νέα θέση δεν έγινε κατά τρόπον ώστε να διασφαλίζεται η τήρηση του δικαιώματος ακροάσεως, δεδομένου ότι δεν της δόθηκε η δυνατότητα να διατυπώσει με αποτελεσματικό τρόπο την άποψή της όσον αφορά το σχέδιο της αποφάσεως αυτής. Επιπροσθέτως, συντρέχει παράβαση του καθήκοντος μέριμνας της διοικήσεως, δεδομένου ότι η ΑΔΑ ουδόλως έλαβε υπόψη τα συμφέροντα της προσφεύγουσας ούτε επιδίωξε αντικειμενικά την εξισορρόπηση των συμφερόντων της υπηρεσίας με εκείνα της προσφεύγουσας, ιδίως εξετάζοντας το ενδεχόμενο τοποθετήσεώς της σε κενή θέση προϊσταμένου μονάδας.
                        
                     
         
               3.
            
            
               Με τον τρίτο λόγο ακυρώσεως προβάλλεται παράβαση της αποφάσεως C(2008) 5029/2 της Ευρωπαϊκής Επιτροπής, της 9ης Αυγούστου 2008, σχετικά με τα καθήκοντα των Συμβούλων.
               
                           —
                        
                        
                           Η προσφεύγουσα προβάλλει παράβαση της αποφάσεως C(2008) 5029/2, όπως ίσχυε στις 7 Ιουλίου 2016, επειδή η DG EAC είχε υπερβεί το αριθμητικό όριο Συμβούλων που της αναλογεί και δεν απέδειξε ότι είναι όντως νόμιμη η θέση συμβούλου εκσυγχρονισμού της εκπαιδεύσεως στην οποία τοποθετήθηκε η προσφεύγουσα.